(Ortografía tradicional) Cuanqueb aj Jerusalén queꞌxye:
—¿Ma ma̱cuaꞌ ta biꞌ aꞌin li cui̱nk li teꞌraj xcamsinquil eb li nequeꞌtaklan saꞌ kaya̱nk la̱o aj judío?
Qꞌuehomak retal.
Cuan arin ut yo̱ chi a̱tinac chiruheb chixjunileb li tenamit ut ma̱cꞌaꞌ nequeꞌxye re.
Ma̱re xeꞌxnau nak aꞌan li Cristo.
¿Chanru nak aꞌanak li Cristo?
¿Ma incꞌaꞌ ta biꞌ nakanau bar xtenamit li cui̱nk aꞌin?
Nak ta̱cha̱lk li Cristo,
ma̱ ani ta̱naꞌok re chi tzꞌakal bar ta̱cha̱lk chak,
chanqueb.
Nak li Jesús yo̱ chixchꞌolobanquil lix ya̱lal saꞌ li templo,
quixye chi cau xya̱b xcux:
—Ya̱l nak nequenau cuu.
Ut nequenau bar intenamit.
Abanan incꞌaꞌ nequenau chi tzꞌakal bar xinchal chak.
La̱in incꞌaꞌ xintakla chak cuib yal injunes.
Li Dios,
li ti̱c xchꞌo̱l,
aꞌan li xtaklan chak cue.
La̱ex incꞌaꞌ nequenau ru aꞌan.
Caꞌaj cuiꞌ la̱in ninnaꞌoc ru xban nak riqꞌuin aꞌan xinchal chak.
Li Dios,
aꞌan li quitaklan chak cue,
chan li Jesús.
Ut queꞌraj raj xchapbal re nak teꞌxqꞌue saꞌ tzꞌalam.
Abanan incꞌaꞌ ajcuiꞌ queꞌxchap xban nak toj ma̱jiꞌ nacuulac xkꞌehil nak ta̱chapekꞌ.
Nabaleb li tenamit queꞌxpa̱b li Cristo ut queꞌxye:
—La̱o nakanau nak ta̱cꞌulu̱nk li Cristo,
nabaleb li milagro tixba̱nu.
Li cui̱nk aꞌin nabal li milagro yo̱ chixba̱nunquil.
Cui ta ma̱cuaꞌ li Cristo,
¿chan ta cuiꞌ ru nak tixba̱nu li milagro li yo̱ chixba̱nunquil?
Eb laj fariseo queꞌrabi li yo̱queb chixyebal chirix li Jesús.
Joꞌcan nak eb aꞌan,
rochbeneb li xbe̱nil aj tij,
queꞌxtakla li nequeꞌcꞌacꞌalen saꞌ li templo chixchapbal li Jesús re teꞌxqꞌue saꞌ tzꞌalam.
Li Jesús quixye reheb:
—Toj ma̱jiꞌ tine̱chap.
Toj tincua̱nk chic caꞌchꞌinak saꞌ e̱ya̱nk,
tojoꞌnak tinsukꞌi̱k cuiꞌchic riqꞌuin li quitaklan chak cue.
Tine̱sicꞌ ut incꞌaꞌ tine̱tau xban nak bar cua̱nkin la̱in,
la̱ex incꞌaꞌ texru̱k chi xic,
chan.
Ut eb laj judío queꞌoc chi a̱tinac chi ribileb rib ut queꞌxye:
—¿Bar anchal ta̱xic li cui̱nk aꞌin nak incꞌaꞌ ta̱ru̱k takatau?
Ma̱re ta̱xic riqꞌuineb laj judío li cuanqueb saꞌ xtenamiteb laj griego.
Malaj ta̱oc chixtzolbaleb laj griego.
Aꞌan xye,
“Tine̱sicꞌ ut incꞌaꞌ tine̱tau.
Incꞌaꞌ naru texxic bar cua̱nkin cuiꞌ,”
chan.
¿Cꞌaꞌru xya̱lal aꞌan?
chanqueb.
Li rosoꞌjic li ninkꞌe,
aꞌan li cutan li kꞌaxal lokꞌ chiruheb.
Saꞌ li ho̱nal aꞌan,
li Jesús quixakli chiruheb ut quixye chi cau xya̱b xcux:
—Li ani ta̱chakik re,
cha̱lk cuiqꞌuin.
La̱in tinqꞌue rucꞌa.
Xban nak joꞌcaꞌin tzꞌi̱banbil retalil saꞌ li Santil Hu:
Chixjunileb li ani teꞌpa̱ba̱nk cue la̱in,
li Santil Musikꞌej li naqꞌuehoc junelic yuꞌam ta̱cua̱nk riqꞌuineb.
Chanchan jun li yuꞌam haꞌ li incꞌaꞌ na-osoꞌ.—
Nak quixye aꞌin,
li Jesús yo̱ chi a̱tinac chirix li Santil Musikꞌej li ta̱cua̱nk riqꞌuineb li teꞌpa̱ba̱nk re.
Saꞌ li cutan aꞌan,
li Santil Musikꞌej toj ma̱jiꞌ nacꞌulun xban nak li Jesús toj ma̱jiꞌ naxic saꞌ choxa chixcꞌulbal lix lokꞌal.
Nak queꞌrabi li cꞌaꞌru quixye li Jesús,
cuan queꞌyehoc:
—Relic chi ya̱l li cui̱nk aꞌin profeta.—
Ut cuanqueb ajcuiꞌ queꞌxye:
—Li cui̱nk aꞌin,
aꞌan li Cristo.
— Abanan cuanqueb cuiꞌchic li queꞌchakꞌoc ut queꞌxye:
—¿Ma Galilea ta biꞌ ta̱cha̱lk li Cristo li yechiꞌinbil ke?
Tzꞌi̱banbil retalil saꞌ li Santil Hu nak li Cristo li Mesías ta̱cha̱lk saꞌ xya̱nkeb li ralal xcꞌajol li rey David.
Ta̱cha̱lk aran Belén li quicuan cuiꞌ li rey David najter,
chanqueb.
Joꞌcan nak li tenamit queꞌxjachi ribeb xban nak jalan jala̱nk yo̱queb chixcꞌoxlanquil chirix li Jesús.
Cuanqueb li queꞌajoc xchapbal li Jesús abanan incꞌaꞌ ajcuiꞌ queꞌxba̱nu.
Nak queꞌsukꞌi li queꞌtakla̱c chixchapbal li Jesús,
eb laj fariseo ut eb li xbe̱nil aj tij queꞌxpatzꞌ reheb:
—¿Cꞌaꞌut nak incꞌaꞌ xecꞌam chak li cui̱nk aꞌan?
chanqueb.
Eb li nequeꞌcꞌacꞌalen saꞌ li templo queꞌchakꞌoc ut queꞌxye:
—¡Ma̱ jun cua kabiom junak cui̱nk chi a̱tinac joꞌ naa̱tinac li cui̱nk aꞌan!
¡Chꞌinaꞌus li cꞌaꞌru naxye!
chanqueb.
Ut eb laj fariseo queꞌxye reheb:
—¿Ma xeqꞌue ajcuiꞌ e̱rib la̱ex chixbalakꞌi li cui̱nk aꞌan?
¿Ma cuan ta biꞌ junak xcomoneb li nequeꞌtaklan saꞌ kaya̱nk li xpa̱b li cꞌaꞌru naxye aꞌan?
Ut,
¿ma cuan ta biꞌ junak kacomon la̱o aj fariseo xpa̱ban re?
Eb li qꞌuila tenamit aꞌin incꞌaꞌ nequeꞌxnau cꞌaꞌru naxye saꞌ li chakꞌrab li quiqꞌueheꞌ re laj Moisés.
¿Cꞌaꞌru teꞌoc cuiꞌ eb aꞌan?
chanqueb laj fariseo.
Cuan aran laj Nicodemo li quicuulac riqꞌuin li Jesús chi kꞌek.
Aꞌan jun reheb laj fariseo.
Quixye reheb:
—Naxye saꞌ li kachakꞌrab nak incꞌaꞌ naru rakoc a̱tin saꞌ xbe̱n junak cui̱nk chi toj ma̱jiꞌ naxye ma cuan xma̱c malaj ut incꞌaꞌ.
Tento takanau chi tzꞌakal cꞌaꞌru lix ma̱c,
chan laj Nicodemo.
Queꞌchakꞌoc ut queꞌxye re:
—¿Ma la̱at ajcuiꞌ aj Galilea la̱at?
Tzol a̱cuib chi us saꞌ li Santil Hu re ta̱qꞌue retal nak ma̱ jun profeta chalenak chak Galilea,
chanqueb.
Ut chirix chic aꞌan,
chixjunileb queꞌco̱eb saꞌ rochocheb.